Wynlandgoed-moord: Rohde vandag in hofJason en Susan Rohde. Foto: Facebook Jason Rohde, uitvoerende hoof van Sotheby’s International Realty South Africa wat Dinsdag in verband met die moord op sy vrou in hegtenis geneem is, sal vandag in die Stellenbosch-landdroshof verskyn. Rohde (47) se vrou, Susan (47), se liggaam is die oggend van 24 Julie in die badkamer van ŉ hotel op die Spier-wynlandgoed buite Stellenbosch gevind waar sy met die koord van ŉ haartang opgehang was. Die polisie het aanvanklik ŉ geregtelike doodsondersoek geopen, maar dit is na ŉ saak van moord verander nadat ŉ nadoodse ondersoek gedoen is. Rohde is Dinsdag deur die polisie per motor van Johannesburg af Kaap toe gebring. Daniel Witz, Rohde se regsverteenwoordiger, het vroeër aan Maroela Media gesê Rohde se regspan het aangebied dat hy en ŉ ondersoekbeampte op eie onkoste na Kaapstad vlieg om die las vir die staat te verlig, maar die ondersoekbeamptes het egter daarop aangedring dat hy afgery moet word. Rohde sal verskyn op aanklagte van moord en regsverydeling. Witz wou vroeër nie kommentaar lewer oor bewerings dat Jason en Susan die aand voor haar dood ŉ hewige woordewisseling gehad het, glo nadat sy hom van ontrouheid beskuldig het nie. Lees alle vorige berigte oor Jason Rohde op Maroela Media.